b"\n_START_ARTICLE_\nBeatles Unlimited Magazine\n_START_PARAGRAPH_\nBeatles Unlimited Magazine (ISSN 1384-296X) var et internasjonalt, engelskspr\xc3\xa5klig Beatles-tidsskrift som ble utgitt fra Nieuwegein i Nederland._NEWLINE_Utgivelsen ble startet i mars 1974 av \xc2\xabThe Beatles Work Group\xc2\xbb, som var en nyhets- og informasjonss\xc3\xb8kende komit\xc3\xa9 opprettet av \xc2\xabDeutch Beatles Fanclub\xc2\xbb, som var stiftet s\xc3\xa5 tidlig som 10. november 1963. I begynnelsen hvar bladet titulert Beatles Unlimited. An Independant Bimonthly for the Fans of John, Paul, George and Ringo. Men fra nr. 130 i november 1996 skiftet tidsskriftet navn til Beatles Unlimited Magazine eller BU Magazine. Det  fremsto det aldri som noe fanzine med lesebrev og formidling av memorabilia, men hadde et innhold preget av unders\xc3\xb8kende journalistikk, anmeldelser, historiske artikler, intervjuer og nyhetsstoff. Foruten intervjuer, Beatlesfaglige artikler og turn\xc3\xa9stoff har bladet en rekke faste spalter; Newsdesk, Streettalk, Ditz' Column (med presentasjon av nye Beatles- og relaterte utgivelser p\xc3\xa5 CD  og DVD), Booklook, Cover Corner og Dig It (med innholdsfortegnelser og kommentarer til ulike bootlegutgivelser av Beatles som gruppe og soloartister). Med sitt varierte innhold og internasjonale perspektiv utkonkurrerte BU Magazine snart det vel renommerte, britiske Beatlesbladet The Beatles Monthly Book, som opph\xc3\xb8rte 2001._NEWLINE_I april hvert \xc3\xa5r arrangerte BU Magazine en International Beatlesconvention._NEWLINE_Den engelskspr\xc3\xa5klige utgaven var den viktigste, men det kom ogs\xc3\xa5 parallellutgaver p\xc3\xa5 tysk og nederlandsk. Det pleide \xc3\xa5 komme seks nummer for \xc3\xa5ret. I alt kom det 235 nummer av \xe2\x80\x99\xe2\x80\x99BU Magazine\xe2\x80\x99\xe2\x80\x99 f\xc3\xb8r det opph\xc3\xb8rte h\xc3\xb8sten 2014. Begge blader m\xc3\xa5 imidlertid kunne sies i hovedsak \xc3\xa5 ha v\xc3\xa6rt rettet mot spesialister og sv\xc3\xa6rt dedikerte Beatlesentusiaster. For samlere holdt bladet seg med en rikholdig backlist over tidligere utgivelsene, og spesialdesignede permer (binders) i bl\xc3\xa5tt og r\xc3\xb8dt med \xc2\xabBeatles unlimited\xc2\xbb preget i gullbokstaver p\xc3\xa5 ryggen. Ved opph\xc3\xb8r ble imidlertid nettsidene slettet, og bladene synes i dag kun tilgjengelig gjennom salg via eBay og andre nettbaserte salgs- og auksjonskanaler. Den gamle nettadressen, Beatles-Unlimited.com, innholder en del filer om The Beatles, men har ingen sammenheng med det tidligere nettstedet for tidsskriftet.\n_START_SECTION_\nRedaksjon\n_START_PARAGRAPH_\nBladets ansvarlige redakt\xc3\xb8r var siden navneendringen til BU Magazine i 1996 Ren\xc3\xa9 van Haarlem, mens Tom Weel sto ansvarlig for BUs kontakt med det internasjonale korrespondentkorpset. Siden BU nr. 57 (oktober 1984) sto Erik Henning Edvardsen oppf\xc3\xb8rt som magasinets norske korrespondent."